## L’Auditori de Castelló recupera la seua sala d’exposicions amb una mostra del dibuixant Karpa

*** El creador, nascut a Nules, és considerat una de les figures més influents del còmic i va dissenyar, entre altres, la imatge de Juegos Reunidos Geyper
* L’exposició està oberta fins al 14 de febrer, amb visites guiades i accés abans dels espectacles o en horari de taquilla**

L’Auditori i Palau de Congressos de Castelló, gestionat per l’Institut Valencià de Cultura, reactiva esta temporada el seu espai expositiu. L’àrea d’exposicions comptarà amb una programació anual que inclourà diverses propostes en col·laboració amb agents i entitats culturals de Castelló.

La primera de les mostres està dedicada a la trajectòria de l’emblemàtic dibuixant Rafael Miguel Catalá Lucas (Karpa), nascut a Nules i considerat una de les figures més influents del còmic i la il·lustració espanyola del segle XX.

La delegada territorial de l’Institut Valencià de Cultura a Castelló, Núria Felip, ha assenyalat que la posada en marxa de la programació expositiva anual de l’IVC en l’Auditori de Castelló “és una aposta per la diversitat de disciplines i llenguatges, amb propostes d’interés global i arrelades en el territori”.

Felip ha indicat que este plantejament reforça el paper de l’IVC com a agent actiu en la difusió cultural i permet atraure públics diversos.

Així mateix, Felip ha destacat la vocació de continuïtat d’esta línia expositiva, concebuda com una estructura estable dins de la programació de l’IVC i reforçada mitjançant la col·laboració amb diferents agents culturals de la província de Castelló.

L’exposició de Karpa constituïx un homenatge decisiu al seu llegat creatiu i a la seua enorme aportació a la cultura visual contemporània. El recorregut s’articula de manera biogràfica a través d’originals i reproduccions de la seua obra en la històrica Editorial Valenciana, els seus inoblidables personatges humorístics i les seues acolorides il·lustracions per a la indústria joguetera, amb especial atenció als taulers i dissenys dels icònics Juegos Reunidos Geyper.

La mostra permet endinsar-se en el procés creatiu de Karpa i reivindicar la seua figura, situant-la en el lloc que mereix dins del patrimoni cultural i artístic de Castelló, de la Comunitat Valenciana i del conjunt del país. La seua obra, marcada pel mestratge tècnic i un estil inconfusible, ha generat un impacte intergeneracional que forma part de l’imaginari de milers de lectors i famílies.

A més de peces de gran format que reinterpreten personatges i escenes emblemàtiques, l’exposició oferix visites guiades familiars durant els caps de setmana, tallers i visites didàctiques per a centres de secundària, reforçant el reconeixement del valor històric i artístic de la il·lustració editorial.

La mostra estarà disponible per al públic abans de cada funció en l’Auditori, així com durant l’horari habitual de taquilla: de dilluns a divendres, de 09:00 a 14:00 hores; i els dijous de 17:00 a 19:00 hores. La primera visita guiada està programada per al divendres 19 de desembre, a les 18:30 hores, mentres que el primer taller familiar es durà a terme el 30 de desembre.

La mostra, produïda per l’Institut Valencià de Cultura juntament amb Artèria Gestió Cultural, està comissariada per Carles Gómez Recatalà i Carlos Gómez Mechó.

Més informació en la [web](https://ivc.gva.es/).

Fecha: 18/12/2025